సి.ఎం. నింబన్నవర్

చన్నప్ప మల్లప్ప నిమ్మన్నవర్ కర్ణాటక రాష్ట్రానికి చెందిన రాజకీయ నాయకుడు. ఆయన 2018 కర్ణాటక శాసనసభ ఎన్నికలలో కల్ఘట్గి శాసనసభ నియోజకవర్గం నుండి  ఎమ్మెల్యేగా ఎన్నికయ్యాడు.
తొలినాళ్ల జీవితం
సి.ఎం. నింబన్నవర్ 1947లో ధార్వాడ్ జిల్లాలోని కల్ఘటగి మండలంలోని సంగేదేవరకొప్ప గ్రామంలో జన్మించాడు. ఆయన ధార్వాడ్‌లోని జెఎస్‌ఎస్ బనశంకరి ఆర్ట్స్ కళాశాల నుండి ఇంగ్లీషులో బి.ఎ. డిగ్రీ, కర్ణాటక విశ్వవిద్యాలయం నుండి రాజనీతి శాస్త్రంలో ఎం.ఎ. & ఎల్‌.ఎల్.బి. డిగ్రీ, బి.ఎడ్. పూర్తి చేశాడు.

సి.ఎం. నింబన్నవర్ 1970లో కలఘటగి మండలంలోని మిస్రికోటిలోని కోఆపరేటివ్ ఎడ్యుకేషన్ ఇన్స్టిట్యూట్ హై స్కూల్‌లో ఇంగ్లీష్ టీచర్‌గా ,ప్రధానోపాధ్యాయుడిగా, సంయుక్త అండర్ గ్రాడ్యుయేట్ కళాశాలకు ప్రిన్సిపాల్‌గా వివిధ హోదాల్లో పని చేశాడు. ఆయన పరిపాలన సహకారంతో సంస్థ కోసం విరాళాలు సేకరించి 13 గదుల పెద్ద భవనాన్ని నిర్మించినందుకు ప్రజల నుండి గొప్ప ప్రశంసలు అందుకొని విద్యా శాఖ నుండి ఉత్తమ ఉపాధ్యాయ అవార్డును అందుకున్నాడు. ఆయన 25 సంవత్సరాల నిరంతర సేవ తర్వాత 10 సంవత్సరాలు సర్వీస్ మిగిలి ఉండగా 1994  సెప్టెంబర్ 30న  స్వచ్ఛంద పదవీ విరమణ చేశాడు.
రాజకీయ జీవితం
సి.ఎం. నింబన్నవర్ భారతీయ జనతా పార్టీ ద్వారా రాజకీయాల్లోకి వచ్చి పార్టీలో వివిధ హోదాల్లో పని చేసి 2008 కర్ణాటక శాసనసభ ఎన్నికలలో కల్ఘట్గి శాసనసభ నియోజకవర్గం నుండి బీజేపీ అభ్యర్థిగా పోటీ చేసి కాంగ్రెస్ అభ్యర్థి సంతోష్ లాడ్ చేతిలో 11642 ఓట్ల తేడాతో ఓడిపోయాడు. ఆయన ఆ తరువాత కర్ణాటక జనతా పక్ష పార్టీలో చేరి 2013 శాసనసభ ఎన్నికలలో కర్ణాటక జనతా పక్ష అభ్యర్థిగా పోటీ చేసి కాంగ్రెస్ అభ్యర్థి సంతోష్ లాడ్ చేతిలో 45661 ఓట్ల తేడాతో ఓడిపోయాడు. 

సి.ఎం. నింబన్నవర్ ఆ తరువాత భారతీయ జనతా పార్టీలో చేరి 2018 కర్ణాటక శాసనసభ ఎన్నికలలో కల్ఘట్గి శాసనసభ నియోజకవర్గం నుండి బీజేపీ అభ్యర్థిగా పోటీ చేసి కాంగ్రెస్ అభ్యర్థి సంతోష్ లాడ్ పై 25997 ఓట్ల మెజారిటీతో గెలిచి తొలిసారి ఎమ్మెల్యేగా ఎన్నికయ్యాడు.

మరణం
సి.ఎం. నింబన్నవర్ 2023 జూలై 9న గుండెపోటుతో రావడంతో బెంగళూరులోని బన్నేరుఘట్టలోని అపోలో ఆసుపత్రిలో చికిత్స పొందుతూ మరణించాడు.
మూలాలు

వర్గం:కర్ణాటక రాజకీయ నాయకులు
వర్గం:కర్ణాటక వ్యక్తులు
వర్గం:భారతీయ జనతా పార్టీ రాజకీయ నాయకులు
వర్గం:2018 కర్ణాటక శాసనసభ్యులు